Izvor: N1

Bivši član Predsedništva Pokreta slobodnih građana (PSG) Srđan Škoro izjavio je u Novom danu da je lider tog pokreta Saša Janković predstavljen u javnosti kao "jedan od nas", ali je brzo postao "jedan od njih".

Govoreći o vanrednoj skupštini PSG koja je održana u subotu i na kojoj nije prihvaćen predlog da se raspravlja o ostavci Saše Jankovića koju je lider pokreta ponudio, Škoro je rekao da "deluje tužno" kad se odluke donose aklamacijom.

"Jednoglasne odluke imamo na sceni u vladajućoj koaliciji tako da je to jako tužno, jako čudno za pokret koji se zove slobodnih građana. Kao prvo ne pozovete čoveka koji je osnivač pokreta i koji je do juče bio član Predsedništva, neko ko je pomogao da pokret opstane", ističe Škoro.

Ne želim da se jedno ogromno zlo koje je na vlasti zameni manjim.

On podseća da je suština njegove ostavke, koju je podneo nedavno, u načinu donošenja odluka u pokretu.

"Živimo u državi u kojoj se jedan čovek pita za sve, znamo kako se taj čovek zove. Kad to kažete, vi ste strani plaćenik, mrzitelj ili domaći izdajnik. Kad kažete u pokretu ili Saši Jankoviću to isto onda ste 'vučićevac'. Model kulta ličnosti koji je na sceni ne može se ukinuti stvaranjem drugog", kaže on.

Škoro dodaje da se "naopaki režim" ne može menjati time što ćete "prikrivati stvari ili raditi slične stvari koje radi režim".

"Na društvenim mrežama ljudi koji se zalažu za slobodu medija odjednom su ustali protiv mog gostovanja na N1. Zašto? Šta to njima smeta? Niko ne želi da promeni suštinu, čim dirnete u suštinu svi su jedinstveni - i vlast i opozicija. Ja sam četiri godine na nišanu vlasti, progonjen. Sad kad želite da kažete da ni ovo nije dobro i da na ovakav način nećemo moći ništa da uradimo, odjednom vas progoni i opozicija", ističe on.

Škoro kaže da sve što je napisao u obrazloženju svoje ostavke govorio i na Predsedništvu pokreta.

"Janković je rekao da će promeniti neke stvari, da će pokušati. Svi članovi znaju da sve ono što je tamo napisano jeste tačno i da su stvari još deset puta gore. Problem je što oni to neće da rešavaju", smatra Škoro i dodaje da je očekivao da će pokret istinski promeniti Srbiju.

Sam Saša Janković veruje da je neprikosnoveni lider opozicije.

Prema njegovom mišljenju, Janković je prestao da bude najbolje rešenje za Srbiju odmah po predsedničkoj kampanji.

"To su videli ljudi mnogo pre mene koji su njemu bili bliski, koji su mu mnogo pomogli. Oni su to videli i povukli se. Sa osnovnog Predsedništva, na prvoj izbornoj skupštini, ostao je samo Saša Janković. Kako je moguće da od Apela 100 njih 80 nema, većinom nisu ni hteli da se priključe pokretu, a sad su se i oni koji su bili aktivni povukli. Kako je to moguće?", pita se Škoro.

Navodeći konkretan primer, Škoro kaže da dok pokret organizuje tribinu o slobodi medija, supruga Saše Jankovića drži sastanak sa članovima Predsedništva i zalaže se za cenzuru - da ne govore ljudi iz drugih stranaka.

"Da sam znao pet odsto stvari koje sad znam nikad ne bih učestvovao u kampanji, nikad ne bih potpisao Apel 100, niti bio član pokreta i Predsedništva", tvrdi on.

Škoro smatra da je ćutanje pogrešan način.

"Pobrkali smo pojmove. Osnov demokratije je da se ne može ćutati. Ne možemo promeniti ništa ako radimo u pokretu iste stvari koje radi ova vlast. Janković je na predsedničkim izborima osvojio 600.000 glasova, ali je zaboravio da je kišobran bio Apel 100, da su pogonsko gorivo bili Demokratska stranka, Nova stranka i Lokalni front. Kako je moguće da je sve to nestalo?", pita se Škoro.

Pogledajte snimak celog gostovanja: